ระเบียบคณะกรรมการส่งเสริมการจัดการศึกษาสำหรับคนพิการว่าด้วยการจัดการอาชีวศึกษาสำหรับคนพิการพ.ศ. ๒๕๕๒ อาศัยอำนาจตามความในมาตรา๘ วรรคสี่ และมาตรา ๑๒ (๔) แห่งพระราชบัญญัติการจัดการศึกษาสำหรับคนพิการ พ.ศ.๒๕๕๑ คณะกรรมการส่งเสริมการจัดการศึกษาสำหรับคนพิการ จึงวางระเบียบไว้ ดังต่อไปนี้ข้อ ๑ ระเบียบนี้เรียกว่า ระเบียบคณะกรรมการส่งเสริมการจัดการศึกษาสำหรับคนพิการว่าด้วยการจัดการอาชีวศึกษาสำหรับคนพิการ พ.ศ. ๒๕๕๒ข้อ ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในระเบียบนี้คนพิการ หมายความว่าคนพิการตามประกาศกระทรวงศึกษาธิการ เรื่องกำหนดประเภทและหลักเกณฑ์ของคนพิการทางการศึกษา พ.ศ. ๒๕๕๒สถานศึกษา หมายความว่า สถานศึกษาของรัฐและสถานศึกษาเอกชนที่จัดการอาชีวศึกษา หลักสูตรประกาศนียบัตรวิชาชีพหลักสูตรประกาศนียบัตรวิชาชีพชั้นสูงหรือหลักสูตรปริญญาตรีสายเทคโนโลยีและปฏิบัติการตามกฎหมายว่าด้วยการอาชีวศึกษาสถานศึกษาเอกชน หมายความว่าสถานศึกษาที่จัดตั้งขึ้นตามกฎหมาย ว่าด้วยโรงเรียนเอกชนส่วนราชการ หมายความว่า กระทรวง ทบวงกรมหรือหน่วยงานอื่นที่มีฐานะเทียบเท่ากรมและเป็นนิติบุคคลรวมถึงองค์กรปกครองส่วนท้องถิ่น หน่วยงานอื่นของรัฐที่มีสถานศึกษาหรือหน่วยงานการศึกษาในสังกัดหรือในกำกับและจัดการศึกษาหลักสูตรประกาศนียบัตรวิชาชีพ หลักสูตรประกาศนียบัตรวิชาชีพชั้นสูงหรือหลักสูตรปริญญาตรีสายเทคโนโลยีและปฏิบัติการคณะกรรมการ หมายความว่าคณะกรรมการส่งเสริมการจัดการศึกษาสำหรับคนพิการข้อ ๔ให้สถานศึกษาที่จัดการอาชีวศึกษาหลักสูตรประกาศนียบัตรวิชาชีพมีหน้าที่จัดการอาชีวศึกษาสำหรับคนพิการตามภารกิจของสถานศึกษานั้นโดยไม่เก็บค่าใช้จ่ายในกรณีที่สถานศึกษาใดปฏิเสธไม่รับคนพิการเข้าศึกษาโดยไม่มีเหตุผลและความจำเป็นตามหลักเกณฑ์และวิธีการที่คณะกรรมการกำหนดให้ถือว่าเป็นการเลือกปฏิบัติโดยไม่เป็นธรรม ตามมาตรา ๘แห่งพระราชบัญญัติการจัดการศึกษาสำหรับคนพิการ พ.ศ. ๒๕๕๑ในการดำเนินการตามวรรคหนึ่งหากสถานศึกษาใดมีข้อโต้แย้งหรือมีปัญหาในทางปฏิบัติที่จำเป็นให้สถานศึกษานั้นเสนอเรื่องต่อคณะกรรมการเพื่อพิจารณาเป็นรายไปข้อ ๕ให้สถานศึกษาที่จัดการอาชีวศึกษาหลักสูตรประกาศนียบัตรวิชาชีพมีหน้าที่รับคนพิการเข้าศึกษาตามความสามารถ ความสนใจความถนัดและความต้องการจำเป็นพิเศษของคนพิการตามประเภทความพิการข้อ ๖ให้สถานศึกษาที่จัดการอาชีวศึกษาหลักสูตรประกาศนียบัตรวิชาชีพชั้นสูงหรือหลักสูตรปริญญาตรีสายเทคโนโลยีและปฏิบัติการมีหน้าที่รับคนพิการเข้าศึกษาในสัดส่วนหรือจำนวนที่เหมาะสมโดยให้คำนึงถึงประเภทของความพิการทั้งนี้ ให้เป็นไปตามหลักเกณฑ์ วิธีการ และเงื่อนไข ที่ส่วนราชการสถาบันการอาชีวศึกษาหรือคณะกรรมการสถานศึกษากำหนดและให้สถานศึกษานั้นแจ้งต่อคณะกรรมการเพื่อทราบไม่น้อยกว่าหนึ่งร้อยยี่สิบวันก่อนเริ่มปีการศึกษาโดยเริ่มตั้งแต่ปีการศึกษา๒๕๕๓ เป็นต้นไปให้สถานศึกษาตามวรรคหนึ่งมีสิทธิได้รับค่าเล่าเรียน ค่าบำรุง ค่าธรรมเนียมและค่าใช้จ่ายอื่นจากส่วนราชการตามจำนวนเงินที่ต้องเรียกเก็บจากนักศึกษาพิการหากส่วนราชการไม่สามารถดำเนินการได้ให้ส่งเรื่องขอรับการสนับสนุนจากกองทุนส่งเสริมและพัฒนาการศึกษาสำหรับคนพิการต่อไป ทั้งนี้ไม่เกินอัตราและรายการที่คณะกรรมการกำหนดเพื่อประโยชน์ในการจัดการอาชีวศึกษาสำหรับคนพิการตามวรรคหนึ่งส่วนราชการหรือสถานศึกษาที่เป็นนิติบุคคลหรือสำนักงานคณะกรรมการการศึกษาขั้นพื้นฐานซึ่งรับผิดชอบกองทุนส่งเสริมและพัฒนาการศึกษาสำหรับคนพิการอาจทำข้อตกลงขอรับการสนับสนุนค่าใช้จ่ายจากองค์กรปกครองส่วนท้องถิ่นก็ได้ข้อ ๗ให้สถานศึกษาซึ่งได้รับคนพิการเข้าศึกษาดำเนินการในเรื่อง ดังต่อไปนี้(๑)จัดระบบหรือรูปแบบที่สนับสนุนการเรียนการสอนโดยคำนึงถึงความสามารถ ความสนใจความถนัด และความต้องการจำเป็นพิเศษตามประเภทของคนพิการ(๒)จัดสภาพแวดล้อม ระบบสนับสนุนการเรียนการสอน ตลอดจนบริการสิ่งอำนวยความสะดวกเทคโนโลยีสิ่งอำนวยความสะดวก สื่อบริการและความช่วยเหลืออื่นใดทางการศึกษาที่คนพิการ สามารถเข้าถึงและใช้ประโยชน์ได้(๓)รายงานผลการดำเนินงานต่อส่วนราชการข้อ ๘ ในการจัดทำหลักสูตร กระบวนการเรียนรู้การทดสอบทางการศึกษา การวัดและประเมินผลการศึกษาให้สถานศึกษาหรือส่วนราชการกำหนดรูปแบบ หลักเกณฑ์ และวิธีการให้สอดคล้องกับสภาพและความต้องการจำเป็นพิเศษของคนพิการแต่ละบุคคลในการดำเนินการตามวรรคหนึ่งเลขาธิการคณะกรรมการการอาชีวศึกษาอาจกำหนดตัวอย่างรูปแบบ หลักเกณฑ์ และวิธีการ เพื่อให้สถานศึกษาใช้เป็นแนวทางการปฏิบัติตามความเหมาะสมก็ได้ข้อ ๙เพื่อประโยชน์ในการจัดการอาชีวศึกษาสำหรับคนพิการให้ส่วนราชการจัดสรรงบประมาณและทรัพยากรทางการศึกษาเป็นกรณีพิเศษแก่สถานศึกษา ทั้งนี้ ตามความเหมาะสมและสอดคล้องกับความต้องการจำเป็นพิเศษของคนพิการข้อ ๑๐ให้ส่วนราชการจัดให้มีหน่วยงานภายในของส่วนราชการเป็นการเฉพาะเพื่อทำหน้าที่ในการส่งเสริม และสนับสนุนการจัดการอาชีวศึกษาสำหรับคนพิการข้อ ๑๑ให้ส่วนราชการรายงานผลการดำเนินงานในการปฏิบัติตามระเบียบนี้ต่อคณะกรรมการอย่างน้อยปีละหนึ่งครั้งข้อ ๑๒ให้เลขาธิการคณะกรรมการการอาชีวศึกษารักษาการตามระเบียบนี้และมีอำนาจกำหนดแบบและวิธีปฏิบัติเพื่อให้เป็นไปตามระเบียบนี้ประกาศณ วันที่ ๖ ตุลาคม พ.ศ. ๒๕๕๒จุรินทร์ ลักษณวิศิษฏ์รัฐมนตรีว่าการกระทรวงศึกษาธิการประธานกรรมการส่งเสริมการจัดการศึกษาสำหรับคนพิการปริยานุช/จัดทำ๑๒ พฤศจิกายน๒๕๕๒นันท์นภัสร์/ตรวจ๑๒ พฤศจิกายน๒๕๕๒โชติกานต์/ปรับปรุง๒๔ สิงหาคม๒๕๖๑[๑]ราชกิจจานุเบกษา เล่ม ๑๒๖/ตอนพิเศษ ๑๖๓ ง/หน้า ๑๗/๙ พฤศจิกายน ๒๕๕๒